
CCR5Δ32 polimorfizmus nem befolyásolja a korai neurológiai javulást rekanalizációs kezelés után akut ischaemiás stroke-ban

Kulcsszavak: stroke; ischaemiás; akut; CCR5Δ32
Bevezetés: Ischaemiás stroke után a CCR5 kemokin receptor expressziója megnő a
microgliákban, astrocytákban és neuronokban, ami negatív hatást gyakorol a
tanulékonyságra, illetve memóriára nézve. A CCR5Δ32 funkcióvesztéses polimorfizmust
hordozó stroke betegek hosszú távú funkcionális és kognitív kimenetele egyértelműen
jobb volt a vad csoporthoz képest. Kutatásunk célja, hogy megvizsgáljuk van-e különbség
korai neurológiai javulás (KNJ) tekintetében CCR5Δ32 polimorfizmust hordozó és nem
hordozó betegek körében akut ischaemiás stroke-ban rekanalizációs kezelést követően.

Módszerek: Prospektív eset-kontroll vizsgálatunkba rekanalizációs kezelésen
átesett akut ischaemiás stroke-os betegeket vontunk be. A betegek klinikai adatait a Stay
Alive Akut Stroke Regiszterből, illetve az SZTE Neurológiai Klinika adatbázisából
nyertük. A vizsgálat a CCR5Δ32 statusra nézve érkezéskor vett vénás vérből készült. A
mintákból DNS-t izoláltunk, majd miután megjelöltük a vad és a deléciós allélokat PCR
amplifikációt alkalmaztunk. A szoftveres genotípus elemzés eredményét agaróz
gélelektroforézissel ellenőriztük. Vizsgálatunk hatékonysági végpontja a KNJ volt,
melyet legalább 4 pontos NIHSS pontszámbeli javulásként vagy tünetmentessé válásként
definiáltunk. A KNJ és CCR5Δ32 polimorfizmus közötti összefüggést bináris logisztikus
regresszió analízissel vizsgáltuk.

Eredmények: Heterozigóta (n=39) és vad típusú allélt hordozó (n=187) betegek
eredményeit összehasonlítva, a vizsgált demográfiai adatok, vasculáris rizikó faktorok és
klinikai paraméterek tekintetében szignifikáns különbséget nem találtunk. Homozigóta
polimorfizmust hordozó beteg vizsgálatunkban nem volt. A KNJ elérésében nem volt
szignifikáns különbség a két csoport között (p=0.762), illetve a CCR5Δ32 polimorfizmus
és KNJ között sem volt szignifikáns összefüggés (OR=0.887, 95%CI= 0.433-1.817, p=0.743).

Konklúzió: Eredményeink alapján ischaemiás stroke-on átesett, akut rekanalizációs
kezelésben részesült betegek CCR5Δ32 heterozigóta és vad allélt hordozó csoportja
között nincsen szignifikáns különbség a KNJ-re nézve.



